Łučna wonjanka

Łučna wonjanka (Anthoxanthum odoratum) je rostlina ze swójby słódkich trawow (Poaceae). Dalše serbske ludowe mjena su wonjaca trawa, synowóń, brunka, synowa wóń, słodźa trawa a słódka trawa.

Wopisanje
Łučna wonjanka je trajne zelo, kotrež docpěwa wysokosć wot 20 hač 60 cm. Rostlina wutwori małke kupy , w kotrychž njekćějace stołpiki wustupja.

Łopjena docpěwaja šěrokosć wot 3 hač 6 mm, su módrozelene a słodźa hórko. Łopjenowa kóžka docpěwa dołhosć wot 1 hač 2 mm a je přikušena a zubata.

Kćěje wot apryla hač julija. Kćenja steja we krótkim, wuskim, jejkojtym hač walcojtym nažołć błyšćacym kwětnistwje z dołhosću wot 2 hač 4 cm. Kłóski su jednokćenjowe a docpěwaja dołhosć wot 8 mm a su jara wuske, prjedy swětłozelene, pozdźišo swětłobrune a maja štyri  přikrywne pluwizny. 

Stejnišćo
Rosće na suchich łukach a pastwach, we swětłych lěsach, na lěsnych kromach a w skłoninach. 

Rozšěrjenje
Rostlina je w Europje rozšěrjena.

 Žórła  
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 390 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 446 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

Kategorija: Słódke trawy